*****

ΚΑΝΟΝΙΣΜΟΣ (ΕΟΚ) αριθ. 2674/82 ΤΟΥ ΣΥΜΒΟΥΛΙΟΥ

της 4ης Οκτωβρίου 1982

περί τροποποιήσεως του κανονισμού (ΕΟΚ) αριθ. 2194/81 περί καθορισμού των γενικών κανόνων του καθεστώτος ενισχύσεων στην παραγωγή για τις σταφίδες και τα ξηρά σύκα

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 1118/81 (2), και ιδίως το άρθρο 36 δεύτερο εδάφιο,

την πρόταση της Επιτροπής,

Εκτιμώντας:

ότι, για να διασφαλισθεί η κατάλληλη ποιότητα του τελικού προϊόντος, στο άρθρο 9 του κανονισμού (ΕΟΚ) αριθ. 2194/81 (3) προβλέπεται ότι η ενίσχυση στην παραγωγή χορηγείται στους μεταποιητές οι οποίοι, όσον αφορά την κορινθιακή σταφίδα, δεν έχουν μεταποιήσει σε σταφίδες προοριζόμενες για πώληση ποσότητα που να αντιστοιχεί τουλάχιστον στο 15 % των ποσοτήτων που αποτελούν αντικείμενο της συμβάσεως·

ότι η πείρα απέδειξε ότι για την ποιότητα της σταφίδας σουλτανίνας απαιτείται να προβλεφθεί ανάλογη υποχρέωση για τους μεταποιητές του εν λόγω προϊόντος, λαμβάνοντας υπόψη τα ειδικά ποιοτικά χαρακτηριστικά του,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 9 του κανονισμού (ΕΟΚ) αριθ. 2194/81 αντικαθίσταται από το ακόλουθο κείμενο:

«Άρθρο 9

1. Η ανίσχυση στην παραγωγή χορηγείται στους μεταποιητές που έχουν συνάψει συμβάσεις σύμφωνα με τα άρθρα 2 και 6 και οι οποίοι δεν έχουν μεταποιήσει σε σταφίδες προοριζόμενες για πώληση ποσότητα που να αντιστοιχεί, για την κορινθιακή σταφίδα, τουλάχιστον στο 15 % των ποσοτήτων που αποτελούν αντικείμενο της συμβάσεως καί, για τη σταφίδα σουλτανίνα, τουλάχιστον 8 % των ποσοτήτων που αποτελούν αντικείμενο της συμβάσεως.

2. Η ενίσχυση καταβάλλεται στους ενδιαφερομένους, κατόπιν αιτήσεώς τους, μόλις ο οργανισμός, που ορίζεται από το Κράτος μέλος στο οποίο πραγματοποιείται η μεταποίηση, διαπιστώσει ότι:

- ο μεταποιητής κατέβαλε στον παραγωγό ή στον οργανισμό αποθεματοποιήσεως τιμή τουλάχιστον ίση με την ελάχιστη τιμή για τις ποσότητες που εμφαίνονται στη σύμβαση, σε συνάρτηση με τις ποιότητες που πράγματι παραδόθηκαν, ή κατέβαλε στον οργανισμό αποθεματοποιήσεως την τιμή που αναφέρεται στη συναφθείσα σύμβαση κατόπιν πωλήσεως δια δημοπρασίας ή σε τιμές που καθορίζονται εκ των προτέρων,

- τα προϊόντα που αποτελούν αντικείμενο συμβάσεως έχουν μεταποιηθεί ή έχουν διατεθεί προς άλλους προορισμούς σύμφωνα με την παράγραφο 1,

- τα προϊόντα που λαμβάνονται από τη μεταποίηση είναι σύμφωνα με τους κανόνες ποιότητας που πρόκειται να καθορισθούν.

3. Η ενίσχυση καταβάλλεται μόνο για τις ποσότητες σταφίδων για τις οποίες έχει συναφθεί σύμβαση και οι οποίες έχουν μεταποιηθεί σε σταφίδες προοριζόμενες για πώληση.»

Άρθρο 2

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 15 Οκτωβρίου 1982 για τις σταφίδες της συγκομιδής του 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 4 Οκτωβρίου 1982.

Για το Συμβούλιο

Ο Πρόεδρος

H. GROVE

(1) ΕΕ αριθ. L 73 της 21. 3. 1977, σ. 1.

(2) ΕΕ αριθ. L 118 της 30. 4. 1981, σ. 10.

(3) ΕΕ αριθ. L 214 της 1. 8. 1981, σ. 1.